विपक्ष पूरी तरह से एकजुट, लोकसभा चुनाव में उसे नहीं रोक पाएगी भाजपा : शिवपाल
लखनऊ: समाजवादी पार्टी (सपा) के वरिष्ठ नेता एवं विधायक शिवपाल सिंह यादव ने मंगलवार को दावा किया कि केंद्र में सत्तारूढ़ भारतीय जनता पार्टी (भाजपा) विपक्ष को खत्म करना चाहती है लेकिन विपक्षी दल पूरी तरह से एकजुट हैं और आगामी लोकसभा चुनाव में भाजपा उन्हें रोक नहीं पाएगी।
यादव ने यहां एक टीवी चैनल से बातचीत में भाजपा पर विपक्ष को खत्म करने की कोशिश का आरोप लगाते हुए कहा, "उनका यही काम है कि विपक्ष खत्म हो लेकिन पूरा विपक्ष मिलकर 2024 में चुनाव लड़ेगा और मजबूती के साथ लड़ेगा। फिर वह (भाजपा) विपक्ष को रोक नहीं पाएंगे।"
उन्होंने कहा, "विपक्ष पूरी तरह से एक है तथा विपक्ष और भी मजबूती के साथ एकजुट होगा।"
समाजवादी पार्टी में खुद को अपेक्षित जगह नहीं मिल पाने के भाजपा के दावों के बारे में यादव ने कहा, ‘‘देखिए, हम लोग एक हैं। पूरी तरह से समाजवादी हैं। हम लोगों ने तो नेताजी (सपा संस्थापक मुलायम सिंह यादव) से लेकर अब तक जितने भी समाजवादी नेता रहे हैं, सबके साथ काम किया है लेकिन यह सब बातें कोई न कोई रणनीति का हिस्सा होती हैं। सबको थोड़ी बताया जाता है। जैसे ही चुनाव आएगा सबको पता लग जाएगा। समाजवादी पार्टी और मजबूती के साथ चुनाव लड़ेगी और भाजपा को हराएगी।’’
समाजवादी पार्टी में जल्द ही फूट पड़ने के भाजपा के दावों के बारे में शिवपाल यादव ने कहा, ‘‘भाजपा के छोटे से लेकर बड़े नेता तक हमारे संपर्क में रहे लेकिन हम लोग तो समाजवादी हैं और यह हमें हिला नहीं पाए। 2017 से लेकर 2022 से लेकर अब तक हिला नहीं पाए। हम और अखिलेश फिर बैठ जाएंगे... इनको पता चल जाएगा, फिर इनके विधायक ढूंढे नहीं मिलेंगे।’’
सुहेलदेव भारतीय समाज पार्टी के अध्यक्ष ओमप्रकाश राजभर ने दावा किया है कि सपा के बहुत से विधायक उनके संपर्क में हैं। इस बारे में पूछे जाने पर शिवपाल ने कहा, ‘‘हम उन्हें अच्छी तरह जानते हैं। वह हमेशा से भाजपा के संपर्क में रहे हैं। वह कभी भाजपा से अलग थे ही नहीं। हमेशा बोलते ही रहते हैं और फिर जब चुनाव आते हैं तो उनकी दुकान फिर से चलना शुरू हो जाती है।’’
यादव ने दावा किया कि वह राजभर के विधानसभा निर्वाचन क्षेत्र जहूराबाद का सिर्फ एक बार दौरा करेंगे और राजभर को अगला चुनाव लड़ने के लिए नया विधानसभा क्षेत्र ढूंढना पड़ जाएगा।
महाराष्ट्र में विभाजन का सामना कर रही राष्ट्रवादी कांग्रेस पार्टी के संस्थापक शरद पवार के बारे में यादव ने कहा, ‘‘कैसे भी हालात रहे हों, वह कभी डरे नहीं। कभी दबे नहीं। अब जब भी चुनाव आएगा तब शरद पवार भारी बहुमत से जीतकर आएंगे। उनकी पार्टी में जो कुछ भी हुआ उससे उन्हें फायदा ही होगा।’’
समान नागरिक संहिता को लेकर शुरू की गई नई कवायद के बारे में पूछे जाने पर सपा नेता ने कहा, ‘‘जब भी चुनाव आते हैं तब भाजपा के लोग इसी तरीके से ध्रुवीकरण की बात करने लगते हैं।’’
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva